Il-Papa jsellem lin-nies waqt żjara f'Istitut immexxi mis-Sorijiet tal-Karita. (Vatican Media/­Handout via REUTER) .td_uid_2_5ee4e8ebe3b4b_rand.td-a-rec-img{text-align:left}.td_uid_2_5ee4e8ebe3b4b_rand.td-a-rec-img img{margin:0 auto 0 0} Il-Papa Franġisku l-lejla temm iż-żjara ta' jumejn fil-Marokk wara li fost attivitajiet oħra ċċelebra quddiesa u ltaqa' mal-komunità Kattolika fejn qalilhom li l-missjoni tagħhom ma kinitx dik li jikkonvertu lill-ġirien imma li jgħixu bħal aħwa ma' nies ta' twemmin differenti. Fil-Marokk hu kalkulat li hemm 23,000 persuna ta' twemmin Kattoliku Ruman, l-aktar ħaddiema Ewropej uemigranti mill-Afrika u jagħmlu anqas minn 1% minn popolazzjoni ta' 35 miljun persuna. Il-Papa Franġisku qal lill-mexxejja tal-komunità Kattolika, li għalkemm l-insara huma minoranza żgħira fil-Marokk, din mhux problema għalkemm kultant jista' jkun diffiċli għalihom "Il-Knisja ma tikbirx bil-proselitiżmu imma billi tkun ta' attrazzjoni. Dan ifisser li l-missjoni tagħna bħala persuni mgħammda, qassisin u nisa u rġiel konsagrati ma tiddependix min-numru u d-daqs tal-ispazju li nokkupaw imma mill-ħila tagħna li nġibu bidla u nqajjmu kumpassjoni". Fil-Marokk il-Marokkini li jikkonvertu għall-Kristjaneżmu m'humiex rikonoxxuti u ħafna minnhom jipprattikaw ir-reliġjon Kattolika fil-privat u bil-moħbi. Bħal f'diversi pajjiżi Islamiċi, il-konversjoni għall-Kristjanezmu hi projbita u tista' twassal għal piena sa tliet snin ħabs. Papa Franġisku qal li "l-problema mhux għax aħna ftit imma jekk inkunu insinjifikanti". Il-Kattoliċi huma msejħa biex ikunu parti integrali mid-djalogu inter-reliġjuż fid-dinja li hu mkisser minn politika estrema u ta' diviżjoni. Fil-Quddiesa li għaliha attendew madwar 10,000 persuna l-Papa enfasizza l-bżonn għal djalogu inter-reliġjuż u sostna li għandna nirreżistu li "nikklassifikaw lilna nfusna skont id-differenzi morali, soċjali, etniċi u reliġjużi". Il-Marokk jipproklama lilu nnifsu bħala oasi ta' tolleranza reliġjuża f'reġjun imkisser mill-militanza. Fil-pajjiż ħadu t-taħriġ tagħhom predikaturi Musulmani mill-Afrika u l-Ewropa. Il-Papa faħħar lir-Re Mohammed VI li jipprovdi taħriġ biex tkun miġġielda kull forma ta' estremiżmu li ħafna drabi jwassal għall-vjolenza u t-terroriżmu u li hu offiża kontra r-reliġjon u kontra Alla nnifsu. Nhar is-Sibt, mexxejja Lhud ingħaqdu ma' dawk Kristjani u pparteċipaw f'żewġ avvenimenti ta' djalogu inter-reliġjuż, preseduti flimkien mill-Papa u mir-Re tal-Marokk. L-appell għal djalogu inter-reliġjuż li kien kontinwament fuq l-aġenda tal-Papa f'din iż-żjara, deher aktar meta dal-għodu fil-Katidral ta' Rabat kien preżenti r-Reverendu Jean-Pierre Schumacher, patri Franċiż ta' 95 sena li ħelisha minn dak li hu magħruf bħala l-Massakru Tibhirine fl-Alġerija. Dan seħħ f'Marzu 1966 meta seba' patrijiet Franċiżi inħatfu mill-kunvent tagħhom f'Tibhirine waqt il-gwerra ċivili. Il-patrijiet inżammu għal xahrejn sħaħ u wara nstabu mejta, ħlief Patri Schumacher li kien irnexxielu jaħrab.